Dansk Melodi Grand Prix 2016

Dansk Melodi Grand Prix 2016 var den 46. udgave af Dansk Melodi Grand Prix, en årligt tilbagevendende sangkonkurrence afholdt siden 1957 af Danmarks Radio (DR). Konkurrencens formål var at finde den sang, der skal repræsentere Danmark ved Eurovision Song Contest 2016 i Stockholm.

Arrangementet blev afviklet 13. februar 2016 i Forum Horsens med Jacob Riising, Annette Heick og Hilda Heick som værter.

Deltagere 
Da fristen for at indsende bidrag til Melodi Grand Prix 2016 udløb 7. september 2015, var der blevet indsendt 982 sange, hvilket på daværende tidspunkt var det højeste antal bidrag, der nogensinde var blevet indsendt til konkurrencen.  De 10 deltagende sange blev udvalgt af et bedømmelsesudvalg i åben konkurrence blandt de indsendte bidrag samt øvrige udvalgte kompositioner. Cutfather havde som musikansvarlig for konkurrencen det overordnede ansvar for udvælgelsen af deltagerfeltet, i samarbejde med musikproduceren Jonas Schrøder. De øvrige medlemmer af bedømmelsesudvalget vil ikke blive offentliggjort.

DR havde oprindeligt annonceret, at de ti finalister ville blive offentliggjort 28. januar 2016. Samme dag skulle de ti sange frigives i fuld længe på YouTube. Ved en fejl blev alle sange dog lagt op på Spotify og iTunes allerede 10. januar, hvorefter DR bekræftede de deltagende solisters navne og titlerne på deres sange. 

Ekstra Bladet kunne 21. januar 2016 berette, at sangen "Never Alone" af Anja Nissen allerede i sommeren 2014 var blevet sunget ved flere offentlige koncerter af den ene sangskriver, Emmelie de Forest. Ifølge avisen kunne dette potentielt være et brud på reglerne for deltagelse i Eurovision Song Contest, hvilket i så fald ville medføre diskvalifikation. Den 26. januar 2016 meddelte DR, at European Broadcasting Union (EBU) havde vurderet, at der ikke ville være noget til hinder for, at sangen ville kunne deltage i Eurovision Song Contest 2016. Derfor fortsatte den i konkurrencen. Ifølge underholdningschef Jan Lagermand Lundme havde DR allerede ved udvælgelsen af de ti finalister haft kendskab til, at sangen tidligere var blevet fremført ved et par koncerter.

Som noget nyt blev alle deltagende sange fremført med båndede korvokaler; alle leadvokaler blev dog sunget live.

Afstemning 
Vinderen af Dansk Melodi Grand Prix 2016 blev fundet gennem to afstemningsrunder.

I første afstemningsrunde havde seerne og en fagjury hver 50 procent af magten, da 3 sange skulle stemmes videre til superfinalen. Da vinderen skulle findes i superfinalen, var det alene seernes stemmer, der afgjorde resultatet. Seerne kunne begge afstemningsrunder stemme dels via SMS, dels via en ny mobilapplikation, der var udviklet til formålet.

Fagjuryen bestod af koreograf Vicky Leander, sangerinde Christina Chanée (vinder af Dansk Melodi Grand Prix 2010), den Eurovision-vindende sangskriver John Gordon, radiovært Dennis Johannesson og Mette Thorning Svendsen, der er mangeårig fan af konkurrencen. Sidstnævnte blev udpeget som erstatning for et af de oprindeligt annoncerede jurymedlemmer, Johann Sørensen, der er formand for MelodiGrandPrixFans.dk. Han var blevet diskvalificeret som jurymedlem på baggrund af et interview i metroxpress, hvor han havde udtalt sig om Simones vinderchancer.

Superfinale

Referencer 

 
2016
Begivenheder i 2016
Musik i 2016